బ్యాంకులకు 'అలోక్‌' భయాలు!
- టెక్స్‌టైల్‌ పరిశ్రమకు 20,000 కోట్ల రుణాలు
- ఆడిటర్‌ వైదొలగడంతో కొత్త అనుమానాలు
- ఆలస్యంగా మేలుకున్న రుణదాతలు
- రుణ సొమ్ము వేటలో బ్యాంకులు
- 'ఫోరెన్సిక్‌ ఆడిటింగ్‌'దిశగా అడుగులు
-ఖాతాల్లో అంతరాలేమీ లేవంటున్న సంస్థ
ముంబయి: గౌతం అదానీ (రూ.72,000 కోట్లు), కింగ్‌ఫిషర్‌ సంస్థల (రూ.9,400 కోట్ల) రుణ భారాలతో ఇప్పటికే సతమతమవుతున్న బ్యాంకులకు తాజాగా ముంబయి కేంద్రంగా పని చేస్తున్న 'అలోక్‌ ఇండిస్టీస్‌' ముచ్చెమటలు పట్టిస్తోంది. దేశంలో ప్రముఖ టెక్స్‌టైల్స్‌ కంపెనీగా పేరున్న అలోక్‌ ఇండిస్టీస్‌, దాని అనుబంధ సంస్థలతో కలుపుకొని దాదాపు రూ.20,000 కోట్లకు పైగానే భారత బ్యాంకుల నుంచి రుణాలను సేకరించింది. ఆ సంస్థ ఆడిటర్‌ స్థానం నుంచి డెలాయి వైదొలగడంతో అలోక్‌ రుణాలపై అనుమానాలు వెలుగులోకి వచ్చాయి. ఈ విషయాన్ని ఆంగ్ల పత్రిక ఈటీ ఒక కథనంలో ప్రచురించింది. ఇప్పటికే ప్రతికూల పరిస్థితులు ఎదుర్కొంటున్న కంపెనీ.. రుణంగా సేకరించిన సొమ్మును అంతిమంగా ఏయే అవసరాలకు వినియోగించిందో తెలుసుకోవాలని రుణదాత బ్యాంకులు యోచిస్తునట్టుఉంది. ఇందుకోసం రుణ బ్యాంకుల కూటమి 'స్టేట్‌ బ్యాంక్‌ ఆఫ్‌ ఇండియా' ఆధ్వర్యంలో అలోక్‌ ఖాతాలకు ఫోరెన్సిక్‌ ఆడిట్‌ను నిర్వహించాలని నిర్ణయించినట్లు తెలిపింది. 'చొక్షీ అండ్‌ చొక్షీ', 'గ్రాంట్‌ థోర్న్‌టన్‌'లు ఈ పనిని అప్పగించనున్నట్లుగా సమాచారాన్ని వెల్లడించింది. బ్యాంకులు తుది నిర్ణయం తీసుకొనేందుకు గాను ఈ వారం సమావేశం కానున్నట్లుగా వెల్లడించింది. సాధారణ ఆడిటింగ్‌ భిన్నంగా సాగే ఫోరెన్సిక్‌ ఆడిటింగ్‌ వల్ల ఖాతాల్లో అంతరాలు, నిధుల మళ్లింపులు, గత ఆడిటింగ్‌లో జరిగిన తప్పిదాలు దాని వేనుక దాగి ఉన్న వ్యక్తులు ఎవరన్న విషయాలు వెల్లడవుతాయి.
నాలుగు నెలల తరువాత రంగంలోకి...
అలోక్‌ ఇండిస్టీస్‌కు ఆడిటర్‌గా వ్యవహరిస్తూ వచ్చిన డెలాయి సంస్థ గత డిసెంబరులోనే తన హోదా నుంచి తప్పుకుంది. ఈ విషయాన్ని అప్పట్లో సంక్షిప్తంగా స్టాక్‌ మార్కెట్లకు సమాచారం కూడా అందించారు. అయితే దీనిని బ్యాంకులు రుణ సంస్థలు అలక్ష్యం చేశాయన్న విమర్శలు వెలువడుతున్నాయి. ఇప్పడు తీరిగ్గా కోలుకున్న బ్యాంకులు నాలుగు నెలల తరువాత రుణాల వినియోగం విషయంలో ఫోరెన్సిక్‌ ఆడిట్‌ నిర్వహించాలని నిర్ణయించినట్లు ఈటీ తన కథనంలో పేర్కొంది. సంస్థ ఆర్థిక పరిస్థితిపై చర్చించేందుకు సంబంధిత భాగస్వామలతో ఎస్‌బీఐ అధికారులు సమావేశం నిర్వహించిన వెను వెంటనే అలోక్‌ ఇండిస్టీస్‌ ఆడిటర్‌ హోదా నుంచి డెలాయి వైదొలిగినట్లుగా సీనియర్‌ బ్యాంకింగ్‌ అధికారి ఒకరు ఈటీకి తెలిపారు. ఈ సమావేశపు వివరాలను వెల్లడించేందుకు డెలాయి నిరాకరించింది. తమ క్లయింట్‌ రహస్య విషయాలను డెలాయి ఎట్టిపరిస్థితులలోనూ వెల్లడించదని పేర్కొంది.
అధిక పారితోషికమే కారణం...
ఆడిటర్‌గా డెలాయి వైదలగడాన్ని పూర్తిగా వాణిజ్య పరమైన అంశమని అలోక్‌ ఇండిస్టీస్‌ అభివర్ణించింది. ఈ విషయంపై అలోక్‌ ఇండిస్టీస్‌ ఎగ్జిక్యూటివ్‌ డైరెక్టర్‌ సురేంద్ర జివ్రాజ్‌కా ఈటీకి ఈమెయిల్‌లో వివరణనిస్తూ ఆర్థిక వ్యవహారాలు పెరిగాయన్న నేపంతో.. కంపెనీ ఆర్థిక పరిస్థితి ఆరోగ్యకరంగా లేని విషయాన్ని కూడా పట్టించుకోకుండా డెలాయి మధ్యంతరంగా అధిక మొత్తంలో రెమ్యూనరేషన్‌ను కోరిందని తెలిపారు. ఆ వెంటనే డెలాయి ఆడిటర్‌ హోదా నుంచి వైదొలిగినట్లు చెప్పారు. ఆర్థిక అంతరాలను గురించి ఆయన వివరణనిస్తూ ఇప్పటి వరకు బ్యాంకులు ఈ విషయాన్ని ఎప్పుడూ వివరణ కోరడం గానీ హెచ్చరించ లేదని తెలిపారు. ఖాతాల్లో అంతరాలున్నది నిజమేనైతే బ్యాంకులు ఇప్పటి వరకు తమ సహకారాన్ని అందిచేవా అని అన్నారు.
మీ స్నేహితులకు రికమెండ్ చెయ్యండి